**Приложение 3.A**

**Изисквания, произтичащи от правилата за „регионална инвестиционна помощ” съгласно чл. 13 и чл. 14 от Регламент (ЕС) № 651/2014, правилата за „помощи за иновации в полза на МСП“ съгласно чл. 28, пар. 2, букви а) и в) от Регламент (ЕС) № 651/2014, и правилата за „минимална помощ” (de minimis) съгласно Регламент (ЕС) № 1407/2013**

Помощта по процедура BG16RFPR001-1.003 „Внедряване на иновации в предприятията“ се предоставя при условията на:

**- По ЕЛЕМЕНТ А „Инвестиции“ (задължителен)** в зависимост от нуждите си и спецификата на предложения проект кандидатите следва да изберат само ЕДИН от приложимите два режими на държавна/минимална помощ по Елемент А, както следва:

**1) „Регионална инвестиционна помощ“** **съгласно чл. 13 и чл. 14 от Регламент (ЕС) № 651/2014** на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014),

**ИЛИ**

**2) „Минимална помощ“ (de minimis)** **съгласно Регламент (ЕС) № 1407/2013** на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“ .

**- По ЕЛЕМЕНТ Б „Услуги“ (незадължителен)** приложимите режими на помощ са:

**1) „Помощи за иновации в полза на МСП“** **съгласно чл. 28, пар. 2, букви а) и в) от Регламент (ЕС) № 651/2014** на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014), допустим САМО за микро-, малки и средни предприятия,

**ИЛИ**

**2) „Минимална помощ“ (de minimis)** **съгласно Регламент (ЕС) № 1407/2013** на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“, допустим САМО за малки дружества със средна пазарна капитализация.

**I. В случай че e приложим РЕЖИМ „РЕГИОНАЛНА ИНВЕСТИЦИОННА ПОМОЩ” съгласно чл. 13 и чл. 14 от Регламент (ЕС) № 651/2014 (по Елемент А „Инвестиции“)**, е необходимо кандидатите да спазват следните изисквания:

**1. Видове първоначални инвестиции:**

Допустими за подкрепа са само дейности, предвидени за изпълнение от страна на кандидата, които имат за свой основен предмет осъществяването на **ЕДНА** от следните първоначални инвестиции[[1]](#footnote-1) в материални и/или в нематериални активи:

• **създаване на нов стопански обект:**

Създаването на нов стопански обект означава създаването на нова различна производствена единица, а не на ново различно юридическо лице. За да се определи като стопански обект производствената единица трябва да е пространствено, функционално и организационно отделена единица, която се характеризира с висока степен на автономност. Водеща характеристика за определянето на инвестицията като нов стопански обект, а не разширяване на капацитета на съществуващ стопански обект, е това дали предприятието вече има стопански обект на същото място. Новият стопански обект трябва да бъде самостоятелно обособен, без да разчита на съвместни технически ресурси със съществуващия стопански обект.

**• увеличаване на капацитета на съществуващ стопански обект:**

Увеличаване на капацитета на съществуващ стопански обект е налице, когато вследствие на инвестицията съществуващият стопански обект ще може да произвежда повече от поне един от вече произвежданите продукти, при условие че базисният производствен процес не се променя из основи.

• **диверсификация на продукцията на даден стопански обект с продукти или услуги, които той не е произвеждал или предлагал до този момент:**

Диверсификация на продукцията на даден стопански обект с продукти или услуги, които той не е произвеждал или предлагал до този момент е налице, когато продуктът не е бил произвеждан в предприятието преди инвестицията, за която се кандидатства. Незначително изменен продукт чрез рутинна продуктова иновация за разлика от основната иновация не се класифицира като продукт, който не е произвеждан преди. Диверсификацията на продукцията обхваща продукти с фундаментално нови характеристики, необхващащи незначително осъвременяване на продуктите.

За да бъде определена първоначалната инвестиция като диверсификация на продукцията на стопански обект, е необходимо общият размер на допустимите разходи по Елемент А „Инвестиции“ да надхвърля с поне 200% счетоводната стойност на активите, които се използват повторно, както са осчетоводени през финансовата година преди започването на работата по проекта. Допълнителна информация е представена по-долу в т. 2 от настоящите изисквания.

**• основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект:**

Промяна в целия производствен процес означава прилагането на основна за разлика от рутинна производствена промяна. Модернизирането на част от производствения процес не попада в посочения вид първоначална инвестиция. За да е налице основна (фундаментална) промяна следва да се модернизира цялостния производствен процес.

Съгласно чл. 14, пар. 7 от Регламент (ЕС) № 651/2014 за помощи, предоставяни на кандидати, които са „**малки дружества със средна пазарна капитализация**“, за да бъде определена първоначалната инвестиция като основна промяна в производствения процес на съществуващ стопански обект, е необходимо общият размер на допустимите разходи по Елемент А „Инвестиции“ да надхвърля амортизацията на активите, свързани с дейността, която предстои да бъде модернизирана за предходните 3 (три) отчетни периода (години). Допълнителна информация е представена по-долу в т. 2 от настоящите изисквания.

**ВАЖНО**: Недопустими са дейности, изпълнявани единствено за намаляване на текущите разходи на дадено предприятие, които не са свързани с горните инвестиции.

**ВАЖНО**: Посочените **4 (четири) форми на първоначална инвестиция** са приложими за:

- Проектни предложения, подадени от кандидати – **микро-, малки, средни предприятия[[2]](#footnote-2) или малки дружества със средна пазарна капитализация[[3]](#footnote-3),** които са заявили **място на изпълнение на проекта извън ЮЗР (NUTS-2)**, както и

- Проектни предложения,подадени от кандидати – **микро-, малки или средни предприятия**, които са заявили **място на изпълнение на проекта в ЮЗР (NUTS-2)**.

В случай че кандидатът е **малко дружество със средна пазарна капитализация И** езаявил **място на изпълнение на проекта в ЮЗР (NUTS-2)**, то е допустимо да се изпълняват единствено дейности, които имат за свой основен предмет осъществяването на „първоначална инвестиция, която създава нова икономическа дейност“[[4]](#footnote-4), свързана със:

- **създаването на нов стопански обект** ИЛИ

- **диверсификацията на дейността на даден стопанския обект, при условие че новата дейност не е същата или сходна с дейността[[5]](#footnote-5), извършвана преди това от него**. При преценката дали новата дейност не е същата или сходна с дейността, извършвана преди това от кандидата, ще се проверява дали кода на проекта, посочен във Формуляра за кандидатстване, попада в рамките на същия четиризначен цифров код (клас), съгласно КИД-2008 на НСИ (Приложение 12), на основната и допълнителните (ако е приложимо) икономически дейности на кандидата, съгласно служебна проверка от НСИ, чрез Мониторстат, за 2022 г.

В случай че е избран режим „регионална инвестиционна помощ”, е препоръчително един проект да попада САМО В ЕДНА от посочените по-горе 4 (четири) форми на първоначална инвестиция. Въпреки това, в случай че предвидените за изпълнение дейности попадат едновременно в повече от една от гореизброените допустими форми на първоначална инвестиция, то следва **задължително** да се определи ЕДНА ОТ ТЯХ КАТО ВОДЕЩА и да се представи информация за съответната категория „първоначална инвестиция“ в раздел „Допълнителна информация, необходима за оценка на проектното предложение“ от Формуляра за кандидатстване.

**2. Ограничения за размера на помощта:**

В допълнение към минималния и максимален размер на помощта, посочени в т. 9 от Условията за кандидатстване, кандидатите трябва да имат предвид и следните ограничения, произтичащи от избрания режим „регионална инвестиционна помощ”:

**2.1. Минимален размер на помощта:**

**2.1.1**. В случай, че дейностите, изпълнявани от кандидата, се отнасят към категория на инвестицията – „**диверсификация на продукцията на даден стопанския обект с продукти или услуги, които той не е произвеждал или предлагал до този момент“** **ИЛИ „диверсификация на дейността на даден стопански обект, при условие че новата дейност не е същата или сходна с дейността, извършвана преди това от него”** *(в случай че кандидатът е малко дружество със средна пазарна капитализация и мястото на изпълнение на проекта е в ЮЗР (NUTS-2))*:

*Общият размер на допустимите разходи по Елемент А „Инвестиции“ трябва да надхвърля с* ***поне 200%*** *счетоводната стойност на активите, които се използват повторно, както са осчетоводени през финансовата година преди започването на работата по проекта.*

За целите на определяне на **минималния размер на допустимите разходи**:

- Счетоводната стойност на активите, които се използват повторно е стойността, на която активът е заведен в баланса на кандидата и представлява остатъчната стойност на актива, така както е вписан в счетоводните регистри на кандидата към 31 декември на годината преди започването на работата по първоначалната инвестиция;

- Стойността на общите допустими разходи по Елемент А „Инвестиции“ трябва да бъде по-висока от счетоводната стойност на активите **умножена по три**;

- Следва да се вземе предвид степента, в която активите се използват повторно, т.е. взема се само съответната част от счетоводната стойност на съответния актив, която ще бъде използвана повторно;

- Под повторно използване се имат предвид случаите, когато използваните активи за производството на съществуващ продукт, ще бъдат използвани изцяло или частично и за новия продукт, който предстои да бъде произвеждан.

**ВАЖНО:** Съответствието с посоченото изискване ще бъде проверявано чрез „Справката относно активите, които ще бъдат използвани при производството на нов продукт” (Приложение 3.3 към Декларацията за държавни/минимални помощи (Приложение 3) или чрез декларираната релевантна информация в раздел „Е-декларации“ от Формуляра за кандидатстване) и Счетоводния амортизационен план на кандидата, удостоверяващ балансовата стойност на активите, които се използват повторно, към 31 декември на годината преди започване на работата по проекта.

**2.1.2.** В случай, че дейностите, изпълнявани от кандидата, се отнасят към категория на инвестицията - **основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект** **И** в случай, че кандидатът е **малко дружество със средна пазарна капитализация**:

*Общият размер на допустимите разходи по Елемент А „Инвестиции“* ***да надхвърля амортизацията на активите****, свързани с дейността, която предстои да бъде модернизирана за предходните 3 (три) отчетни периода (години).*

За целите на определяне на **минималния размер на допустимите разходи**:

- Под активи се имат предвид дълготрайни материални и нематериални активи на кандидата;

- Амортизацията на активите се изчислява като сумата на разходите за амортизацията на активите за предходните три отчетни периода преди започване на работата по проекта[[6]](#footnote-6) от страна на кандидата;

- Взема се предвид само амортизацията на частта от съответния актив/активи, която се използва за метода за производство, който се заменя с въвеждането на нов или значително се усъвършенства. Частта от актива се определя като част от площта на недвижимия имот или съответно като част от капацитета на съответните съоръжения, машини и оборудване.

**ВАЖНО:** Съответствието с посоченото изискване ще бъде проверявано чрез „Справка относно активите, свързани с дейността, която ще се модернизира” (Приложение 3.4 към Декларацията за държавни/минимални помощи (Приложение 3) или чрез декларираната релевантна информация в раздел „Е-декларации“ от Формуляра за кандидатстване) и Данъчен амортизационен план на кандидата, удостоверяващ сумата на разходите за амортизация на активите, свързани с дейностите, които ще бъдат модернизирани за предходните три отчетни периода (години) преди започване на работата по проекта.

**2.2. Максимален размер на помощта:**

Безвъзмездното финансиране, за което се кандидатства при избран режим „регионална инвестиционна помощ”, заедно с получената държавна/минимална помощ от други източници, не може да надхвърля:

**А)** **Максимално допустимия размер** на помощта по чл. 4, пар. 1, буква „а“ от Регламент (ЕС) № 651/2014 на Комисията на предприятие за инвестиционен проект е, както следва:

- в случаи на максимален интензитет на регионалната помощ от 10%: 8,25 млн. евро;

- в случаи на максимален интензитет на регионалната помощ от 15%: 12,38 млн. евро;

- в случаи на максимален интензитет на регионалната помощ от 20%: 16,5 млн. евро;

- в случаи на максимален интензитет на регионалната помощ от 25%: 20,63 млн. евро;

- в случаи на максимален интензитет на регионалната помощ от 30%: 24,75 млн. евро;

- в случаи на максимален интензитет на регионалната помощ от 35%: 28,88 млн. евро;

- в случаи на максимален интензитет на регионалната помощ от 40%: 33 млн. евро;

- в случаи на максимален интензитет на регионалната помощ от 50%: 41,25 млн. евро;

- в случаи на максимален интензитет на регионалната помощ от 60%: 49,5 млн. евро;

- в случаи на максимален интензитет на регионалната помощ от 70%: 57,75 млн. евро..

Проверката за съответствие с посочения максимално допустим размер на помощта се извършва при отчитане на общия размер на държавната помощ и/или минималната помощ, получена във връзка със същите установими допустими разходи, които се припокриват частично или напълно с разходите на кандидата по проекта.

**Б)** **Коригираният размер на помощта** (изчислен съгласно указанията по чл. 2, пар. 20 от Регламент (ЕС) № 651/2014 на Комисията), когато стойността на допустимите разходи на инвестиционен проект или на „единен инвестиционен проект“ (един и същ инвестиционен проект)[[7]](#footnote-7) по чл. 14, пар. 12 и 13 от Регламент (ЕС) № 651/2014, е над левовата равностойност на 55 000 000 евро. Максимално допустимият размер на регионалната помощ ще се изчислява съгласно единния инвестиционен проект (един и същ инвестиционен проект) на кандидата, формиран при условията на чл. 14, пар. 12 от Регламент (ЕС) № 651/2014.

Всеки административен договор за предоставяне на безвъзмездна финансова помощ (АДПБФП) с бенефициент по настоящата процедура представлява индивидуална помощ по смисъла на чл. 2, пар. 14, ii) от Регламент (ЕС) № 651/2014 на Комисията.

**3. Недопустими кандидати при избран режим „регионална инвестиционна помощ“ съгласно чл. 13 и чл. 14 от Регламент (ЕС) № 651/2014 (по Елемент А „Инвестиции“):**

**Кандидатите не могат да участват** в процедурата и да получат безвъзмездно финансиране, в случай че попадат в **забранителните режими** съгласно чл. 1, пар. 3 на Регламент (ЕС) № 651/2014 и по-конкретно, ако:

**А)** **Икономическата дейност**, **за която кандидатстват се отнася до[[8]](#footnote-8):**

• сектора на рибарството и аквакултурите[[9]](#footnote-9), уредени с Регламент (ЕС) № 1379/2013;

• сектора на първичното производство на селскостопански продукти[[10]](#footnote-10);

• сектора на преработка[[11]](#footnote-11) и продажба на селскостопански продукти, в следните случаи:

- когато размерът на помощта е определен въз основа на цената или количеството на тези продукти, които се изкупуват от първичните производители или се предлагат на пазара от съответните предприятия; или

- когато помощта е обвързана със задължението да бъде прехвърлена частично или изцяло на първичните производители;

• сектора на стоманата[[12]](#footnote-12), лигнита[[13]](#footnote-13) и въглищата;

• сектор транспорт, както и свързаната с него инфраструктура[[14]](#footnote-14);

• производство, съхранение, пренос и разпределение на енергия и за енергийни инфраструктури[[15]](#footnote-15).

**А1)** Проектното предложение съдържа дейности за улесняване на закриването на неконкурентоспособни въглищни мини в съответствие с Решение 2010/787/ЕС на Съвета.

**Б) Са предприятия, които:**

**Б1)** Са извършили преместване[[16]](#footnote-16) към предприятието, в което предстои да бъде осъществена първоначалната инвестиция, за която предприятието кандидатства по настоящия проект през двете години, предхождащи подаването на настоящото предложение. Кандидатите се ангажират да не правят такова преместване за период до две години след приключването на първоначалната инвестиция, за която се иска помощта (съгласно Декларацията за държавни/минимални помощи (Приложение 3) към Условията за кандидатстване и АДПБФП с бенефициента (Приложение 17 към Условията за изпълнение).

**ВАЖНО:** Във връзка с посоченото изискване, кандидатът се разглежда на ниво група, която представлява една стопанска единица с общ източник на контрол, а не отделно юридическо лице.

При установяване на обстоятелството по подточка Б1) по време на изпълнението на административния договор, сключен по процедурата, или в рамките на две години от изпълнението му, полученото безвъзмездно финансиране подлежи на възстановяване, включително начислената законна лихва. Съответствието с посоченото изискване ще се проверява и по реда на т. 26.1 от Условията за кандидатстване.

**Б2) Са предприятия, които:**

• са обект на неизпълнено разпореждане за възстановяване вследствие на предходно решение на Европейската комисия, с което дадена помощ се обявява за неправомерна и несъвместима с вътрешния пазар[[17]](#footnote-17);

• са „предприятия в затруднено положение“, по отношение на които е изпълнено поне едно от следните обстоятелства[[18]](#footnote-18):

1. В случай на акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ), когато неговият записан акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надвишава половината от записания акционерен капитал. За целите на настоящата разпоредба под понятието „дружество с ограничена отговорност“ се разбира по-специално видовете дружества, посочени в приложение I към Директива 2013/34/ЕС на Европейския парламент и на Съвета, а „акционерен капитал“ включва, ако е уместно, всякакви премии от емисии.

Преценката относно обстоятелството по т. 1 се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки“, т. IV „Резерви“, т. V „Натрупана печалба (загуба) от минали години“ и т. VI „Текуща печалба (загуба)“ от раздел А „Собствен капитал“ на пасивите, описани в Счетоводния баланс на съответното предприятие **е отрицателна стойност**, която надвишава 50% от сумата на т. I „Записан капитал“ и т. II „Премии от емисии“ от раздел А „Собствен капитал“ на пасивите, описани в Счетоводния баланс[[19]](#footnote-19).

2. В случай на събирателно дружество или командитно дружество, или други лица по Приложение II към Директива 2013/34/ЕС (което не е МСП, което съществува по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ), когато капиталът, вписан в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС на Европейския парламент и на Съвета.

3. Когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори.

4. Когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране.

5. Когато предприятието не е МСП[[20]](#footnote-20) и през последните две години **кумулативно** са изпълнени и двете изисквания:

- съотношението задължения/собствен капитал на предприятието е било по-голямо от 7,5;

**И**

- съотношението за лихвено покритие на предприятието, изчислено на основата на EBITDA, е било под 1,0.

Съотношението задължения/собствен капитал се изчислява по следната формула: От пасива на Счетоводния баланс за съответната година: (Раздел В „Задължения“, ред с код 07100 „Облигационни заеми“ **плюс** ред с код 07200 „Задължения към финансови предприятия“) **делено** на Раздел А „Общо за раздел А“ , код на реда 05000.

Съотношението за лихвено покритие на предприятието, изчислено на основата на EBITDA се изчислява по следната формула: (Раздел Б „Приходи“ на Отчета за приходите и разходите за съответната година, ред с код 15000 „Общо за група I“ **минус** Раздел А „Разходи“ на ОПР, ред с код 10000 „Общо за група I“ **плюс** ред с код 10410 „Разходи за амортизация и обезценка на дълготрайни материални и нематериални активи“) **делено** на Раздел А „Разходи“ на ОПР, ред с код 11200 „Разходи за лихви и други финансови разходи“.

Изискванията по т. Б) се прилагат и на равнище група – както за предприятието-кандидат, така и за предприятията, с които кандидатът формира група предприятия (разгледани в цялост). Преди сключване на административен договор се извършва проверка (включително за наличие на „предприятие в затруднено положение“ по смисъла на чл. 2, пар. 18 от Регламент (ЕС) № 651/2014) на кандидата и лицата, с които същите са свързани, формирайки група, въз основа на подадената Декларация за държавни/минимални помощи (Приложение 3) и чрез извършване на служебна проверка на наличната информация в публичните регистри (вкл. ТР и регистъра на ЮЛНЦ). Проверката и определянето на „група“ ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие" означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистъра на ЮЛНЦ), отчитайки възможността общият източник на контрол да се осъществява, както от предприятия, така и от физически лица, участващи в управлението им.

**В) Финансирането представлява:**

• помощи за дейности, свързани с износ към трети държави или държави членки, по-специално помощи, които са пряко свързани с изнесените количества, с изграждането и функционирането на дистрибуторска мрежа или с други текущи разходи във връзка с износа[[21]](#footnote-21);

• помощи, обвързани с условието за използване на местни (национално произведени стоки и услуги) за сметка на вносни стоки[[22]](#footnote-22).

**II. В случай че по проекта е приложим РЕЖИМ „МИНИМАЛНА ПОМОЩ“ (DE MINIMIS) съгласно Регламент (ЕС) № 1407/2013 (по Елемент А „Инвестиции“ и/или Елемент Б „Услуги“),** е необходимо кандидатите да спазват следните изисквания:

**1. Ограничения за размера на помощта:**

В допълнение към минималния и максималния размер на помощта, посочени в т. 9 от Условията за кандидатстване, кандидатите трябва да имат предвид и следните ограничения, в случай на приложим режим „минимална помощ“ (de minimis):

**Максималният размер на помощта за едно и също предприятие в режим „de minimis“,** за която се кандидатства, заедно с другите получени минимални помощи от кандидата **не трябва да надхвърля левовата равностойност на 200 000 евро (391 166 лева) и съответно левовата равностойност на 100 000 евро (195 583 лева)**, в случай на едно и също предприятие, което осъществява автомобилни товарни превози за чужда сметка за период от три бюджетни години (двете предходни плюс текущата бюджетна година).

**Общият размер на получените минимални помощи** се определя като сбор от помощта, за която се кандидатства и получената минимална помощ на територията на Република България от:

• предприятието – кандидат;

• предприятията, с които предприятието кандидат образува „едно и също предприятие“ по смисъла на чл. 2, пар. 2 на Регламент (ЕС) № 1407/2013;

• всички предприятия, които са се влели, слели с или са придобити от някое от предприятията, образуващи „едно и също предприятие“ с предприятието – кандидат, съгласно чл. 3, пар. 8 на Регламент (ЕС) № 1407/2013;

• предприятията, образуващи „едно и също предприятие“ с предприятието – кандидат, които са се възползвали от помощ „de minimis“, получена преди разделяне или отделяне, съгласно чл. 3, пар. 9 от Регламент (ЕС) № 1407/2013.

В определението за **„едно и също предприятие”** съгласно на чл. 2, пар. 2 на Регламент (ЕС) № 1407/2013 попадат всички предприятия, които поддържат помежду си поне един вид от следните взаимоотношения:

а) дадено предприятие притежава мнозинството от гласовете на акционерите или съдружниците в друго предприятие;

б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от гласовете на акционерите или съдружниците в това предприятие.

Предприятия, поддържащи едно от взаимоотношенията, посочени в букви а) - г) по-горе, посредством едно или няколко други предприятия, също се разглеждат като едно и също предприятие.

В случай на **сливания, вливания или придобивания** всички предходни помощи „de minimis“, предоставени на някое от сливащите се предприятия, се вземат под внимание при определяне на това дали дадена нова помощ „de minimis“, отпусната на новото предприятие или на придобиващото предприятие, не води до превишаване на съответния таван.

Ако дадено предприятие **се разделя на две или повече отделни предприятия**, помощта „de minimis“, отпусната преди разделянето, се счита за предоставена на предприятието, което се е възползвало от нея, като по принцип това е предприятието, поемащо дейностите, за които е била използвана помощта „de minimis“. Ако не е възможно по този начин да се определи кое предприятие е получило помощта, то тя се разпределя пропорционално на базата на счетоводната стойност на собствения капитал на новите предприятия към действителната дата на разделянето/отделянето.

Спазването на горепосочените прагове за помощта „de minimis” по настоящата процедура ще бъде проверявано чрез Декларацията за държавни/минимални помощи (Приложение 3) и Приложение 3.2 към нея „Данни за получена минимална помощ”, като кандидатите носят отговорност за верността на декларираните данни. Допълнително ще бъде извършвана и проверка в Информационната система „Регистър на минималните помощи“. В случай че в процеса на оценка се установи, че със средствата, за които се кандидатства, ще бъде надхвърлен прагът на допустимите минимални помощи, Оценителната комисия намалява служебно стойността на финансирането до максимално допустимия размер, като редуцира процента на безвъзмездната финансова помощ за сметка на собственото съфинансиране от страна на кандидата. Посочената корекция не може да води до подобряване на качеството на проектното предложение и нарушаване на принципите по чл. 29, ал. 1, т. 1 и 2 от ЗУСЕФСУ.

При определяне дали е спазен максимално допустимия размер на помощта, посочен по-горе ще се взема предвид както размера на минималната помощ, за която се кандидатства, така и общия размер на вече получена минимална помощ за дейности, проект или предприятие, независимо от това дали тази подкрепа е финансирана от местни, регионални, национални или общностни източници.

**2. Недопустими кандидати:**

**Кандидатите не могат да участват** в процедурата и да получат безвъзмездно финансиране, в случай че попадат в **забранителните режими** съгласно Регламент (ЕС) № 1407/2013 и по-конкретно, ако:

**А) Икономическата дейност, за която кандидатстват се отнася до:**

• сектора на рибарството и аквакултурите[[23]](#footnote-23), уредени с Регламент (ЕС) № 1379/2013;

• сектора на първичното производство на селскостопански продукти;

• сектора на преработката и търговията със селскостопански продукти, в следните случаи:

- когато размерът на помощта е определен въз основа на цените или количествата на този вид продукти, изкупувани от първичните производители или предлагани на пазара от съответните предприятия; или

- когато помощта е обвързана със задължението да бъде прехвърлена частично или изцяло на първичните производители.

**Б) Финансирането представлява:**

• помощи за дейности, свързани с износ за трети държави или държави членки, по-конкретно помощите, които са пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;

• помощ, поставена в зависимост от преференциално използване на национални продукти спрямо вносни такива;

• помощ, която ще се използва за придобиването на товарни автомобили от предприятия, които осъществяват автомобилни товарни превози за чужда сметка или срещу възнаграждение.

**ВАЖНО**: В случай че след подаване на проектното предложение настъпи промяна по отношение на получената държавна/минимална помощ от кандидата, същият следва да уведоми писмено УО и да представи нова Декларация за държавни/минимални помощи (Приложение 3) от кандидата, с попълнени актуални данни в нея, в срок от 5 (пет) работни дни чрез модул „Комуникация с УО“ в ИСУН.

Преди сключване на договорите, УО ще извършва документална проверка на данните, декларирани от одобрените кандидати в Декларацията за държавни/минимални помощи (Приложение 3). Ръководителят на УО ще издава мотивирано решение, с което отказва предоставянето на безвъзмездно финансиране за проектни предложения, при които държавната помощ е недопустима или се надхвърлят прагът на допустимата държавна помощ или установените в акт на Европейския съюз прагове за минимална помощ.

Съгласно чл. 38 от Закона за държавните помощи (ЗДП) възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Съгласно чл. 37 от ЗДП неправомерно получената минимална помощ представлява публично вземане, което се установява от администратора на помощ чрез издаване на акт за установяване на публичното вземане по реда на Административнопроцесуалния кодекс. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите.

Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за плащане, верификация и счетоводно отчитане на разходите към момента на изпълнение на АДПБФП с бенефициентите.

Допълнително, кандидатите нямат право да подават проектно предложения по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

Когато кандидатът упражнява едновременно дейност в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като бенефициентът следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездно финансиране, предоставено по настоящата процедура.

В случай на заявена помощ едновременно за допустим и недопустим сектор, в бюджета на проектното предложение ще бъде извършена служебна корекция за премахване на разходите за дейностите в недопустимия сектор.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива), подлежат на възстановяване.

С оглед горното, кандидатът представя като условие за плащане, индивидуален сметкоплан, утвърден от ръководството на предприятието, с включени в него обособените счетоводни сметки (подсметки), специално открити за проектното предложение. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

**III. В случай че e приложим РЕЖИМ „ПОМОЩИ ЗА ИНОВАЦИИ В ПОЛЗА НА МСП“ съгласно чл. 28, пар. 2, букви а) и в) от Регламент (ЕС) № 651/2014 (по Елемент Б „Услуги“)**, е необходимо кандидатите да спазват следните изисквания:

**1. Максимален размер на помощта:**

Безвъзмездното финансиране, за което се кандидатства при приложим режим „помощи за иновации в полза на МСП”, заедно с получената държавна/минимална помощ от други източници, не може да надхвърля:

**Максимално допустимия размер** на помощта по чл. 4, пар. 1, буква „л“ от Регламент (ЕС) № 651/2014 на Комисията, и по-конкретно 10 милиона евро на предприятие за проект.

Проверката за съответствие с посочения максимално допустим размер на помощта се извършва при отчитане на общия размер на държавната помощ и/или минималната помощ, получена във връзка със същите установими допустими разходи, които се припокриват частично или напълно с разходите на кандидата по проекта.

**2. Недопустими кандидати при приложим режим „помощи за иновации в полза на МСП” (по Елемент Б „Услуги“):**

**Кандидатите не могат да участват** в процедурата и да получат безвъзмездно финансиране, в случай че попадат в **забранителните режими** съгласно чл. 1, пар. 3 на Регламент (ЕС) № 651/2014 и по-конкретно, ако:

**А)** **Икономическата дейност**, **за която кандидатстват се отнася до[[24]](#footnote-24):**

• сектора на преработка[[25]](#footnote-25) и продажба на селскостопански продукти, в следните случаи:

- когато размерът на помощта е определен въз основа на цената или количеството на тези продукти, които се изкупуват от първичните производители или се предлагат на пазара от съответните предприятия; или

- когато помощта е обвързана със задължението да бъде прехвърлена частично или изцяло на първичните производи­тели;

**А1)** Проектното предложение съдържа дейности за улесняване на закриването на неконкурентоспособни въглищни мини в съответствие с Решение 2010/787/ЕС на Съвета.

**Б) Са предприятия, които:**

• са обект на неизпълнено разпореждане за възстановяване вследствие на предходно решение на Европейската комисия, с което дадена помощ се обявява за неправомерна и несъвместима с вътрешния пазар[[26]](#footnote-26);

• са „предприятия в затруднено положение“, по отношение на които е изпълнено поне едно от следните обстоятелства[[27]](#footnote-27):

1. В случай на акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ), когато неговият записан акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надвишава половината от записания акционерен капитал. За целите на настоящата разпоредба под понятието „дружество с ограничена отговорност“ се разбира по-специално видовете дружества, посочени в приложение I към Директива 2013/34/ЕС на Европейския парламент и на Съвета, а „акционерен капитал“ включва, ако е уместно, всякакви премии от емисии.

Преценката относно обстоятелството по т. 1 се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки“, т. IV „Резерви“, т. V „Натрупана печалба (загуба) от минали години“ и т. VI „Текуща печалба (загуба)“ от раздел А „Собствен капитал“ на пасивите, описани в Счетоводния баланс на съответното предприятие **е отрицателна стойност**, която надвишава 50% от сумата на т. I „Записан капитал“ и т. II „Премии от емисии“ от раздел А „Собствен капитал“ на пасивите, описани в Счетоводния баланс[[28]](#footnote-28).

2. В случай на събирателно дружество или командитно дружество, или други лица по Приложение II към Директива 2013/34/ЕС (което не е МСП, което съществува по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ), когато капиталът, вписан в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС на Европейския парламент и на Съвета.

3. Когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори.

4. Когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране.

5. Когато предприятието не е МСП[[29]](#footnote-29) и през последните две години **кумулативно** са изпълнени и двете изисквания:

- съотношението задължения/собствен капитал на предприятието е било по-голямо от 7,5;

**И**

- съотношението за лихвено покритие на предприятието, изчислено на основата на EBITDA, е било под 1,0.

Съотношението задължения/собствен капитал се изчислява по следната формула: От пасива на Счетоводния баланс за съответната година: (Раздел В „Задължения“, ред с код 07100 „Облигационни заеми“ **плюс** ред с код 07200 „Задължения към финансови предприятия“) **делено** на Раздел А „Общо за раздел А“ , код на реда 05000.

Съотношението за лихвено покритие на предприятието, изчислено на основата на EBITDA се изчислява по следната формула: (Раздел Б „Приходи“ на Отчета за приходите и разходите за съответната година, ред с код 15000 „Общо за група I“ **минус** Раздел А „Разходи“ на ОПР, ред с код 10000 „Общо за група I“ **плюс** ред с код 10410 „Разходи за амортизация и обезценка на дълготрайни материални и нематериални активи“) **делено** на Раздел А „Разходи“ на ОПР, ред с код 11200 „Разходи за лихви и други финансови разходи“.

Изискванията по т. Б) се прилагат и на равнище група – както за предприятието-кандидат, така и за предприятията, с които кандидатът формира група предприятия (разгледани в цялост). Преди сключване на административен договор се извършва проверка (включително за наличие на „предприятие в затруднено положение“ по смисъла на чл. 2, пар. 18 от Регламент (ЕС) № 651/2014) на кандидата и лицата, с които същите са свързани, формирайки група, въз основа на подадената Декларация за държавни/минимални помощи (Приложение 3) и чрез извършване на служебна проверка на наличната информация в публичните регистри (вкл. ТР и регистъра на ЮЛНЦ). Проверката и определянето на „група“ ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие" означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистъра на ЮЛНЦ), отчитайки възможността общият източник на контрол да се осъществява, както от предприятия, така и от физически лица, участващи в управлението им.

**В) Финансирането представлява:**

• помощи за дейности, свързани с износ към трети държави или държави членки, по-специално помощи, които са пряко свързани с изнесените количества, с изграждането и функционирането на дистрибуторска мрежа или с други текущи разходи във връзка с износа[[30]](#footnote-30);

• помощи, обвързани с условието за използване на местни (национално произведени стоки и услуги) за сметка на вносни стоки[[31]](#footnote-31).

1. Съгласно определението за „първоначална инвестиция“, посочено в Приложение 10 към Условията за кандидатстване. [↑](#footnote-ref-1)
2. По смисъла на чл. 3 и чл. 4 от ЗМСП и Приложение I „Определение за МСП“ към Регламент (ЕС) № 651/2014 на Комисията. [↑](#footnote-ref-2)
3. Съгласно определението за „малки дружества със средна пазарна капитализация (Small Mid-Caps)“, посочено в Приложение 10 към Условията за кандидатстване. [↑](#footnote-ref-3)
4. Съгласно определението за „първоначална инвестиция, която създава нова икономическа дейност“, посочено в Приложение 10 към Условията за кандидатстване. [↑](#footnote-ref-4)
5. Съгласно определението за „същата или сходна дейност“, посочено в Приложение 10 към Условията за кандидатстване. [↑](#footnote-ref-5)
6. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-6)
7. Съгласно определението за „единен инвестиционен проект (един и същ инвестиционен проект)“, посочено в Приложение 10 към Условията за кандидатстване. [↑](#footnote-ref-7)
8. Съгласно определенията по чл. 2 от Регламент на Комисията (ЕС) № 651/2014, т. 12 от Рамката за държавната помощ за корабостроенето, и Приложение 10 към Условията за кандидатстване. [↑](#footnote-ref-8)
9. Съгласно определението за „сектор на рибарството и аквакултурите“, посочено в Приложение 10 към Условията за кандидатстване. [↑](#footnote-ref-9)
10. Съгласно определението за „първично селскостопанско производство“, посочено в Приложение 10 към Условията за кандидатстване. [↑](#footnote-ref-10)
11. Съгласно определението за „преработка на селскостопански продукти“, посочено в Приложение 10 към Условията за кандидатстване. [↑](#footnote-ref-11)
12. Съгласно определението за „стоманодобивен сектор“, посочено в Приложение 10 към Условията за кандидатстване. [↑](#footnote-ref-12)
13. Съгласно определението за „лигнитни въглища“, посочено в Приложение 10 към Условията за кандидатстване. [↑](#footnote-ref-13)
14. Съгласно определението за „транспортен сектор“, посочено в Приложение 10 към Условията за кандидатстване. [↑](#footnote-ref-14)
15. Съгласно определението за „енергийна инфраструктура“, посочено в Приложение 10 към Условията за кандидатстване. [↑](#footnote-ref-15)
16. Съгласно определението за „преместване“, посочено в Приложение 10 към Условията за кандидатстване. [↑](#footnote-ref-16)
17. Съгласно чл. 1, пар. 4, буква „а)” от Регламент на Комисията (ЕС) № 651/2014 г. [↑](#footnote-ref-17)
18. Проверка по отношение на обстоятелството дали кандидатите (и на ниво група) попадат в определението за затруднено положение по чл. 2, пар. 18 от Регламент (ЕС) № 651/2014 ще бъде извършвана спрямо всички кандидати съгласно данни от Декларацията за държавна/минимална помощ (Приложение 3), наличната информация в публичните регистри (вкл. ТР и регистъра на ЮЛНЦ) и Годишен отчет за дейността за последните три приключени финансови години (2020, 2021 и 2022 г.). [↑](#footnote-ref-18)
19. Съгласно данните от Счетоводния баланс на предприятието-кандидат, част от Годишния отчет за дейността за последната приключена финансова година, подаден към НСИ. [↑](#footnote-ref-19)
20. Не са МСП предприятия, попадащи в определението за „малки дружества със средна пазарна капитализация (Small Mid-Caps)“, посочено в Приложение 10 към Условията за кандидатстване. [↑](#footnote-ref-20)
21. Съгласно чл. 1, пар. 2, буква „в)” от Регламент на Комисията (ЕС) № 651/2014 г. [↑](#footnote-ref-21)
22. Съгласно чл. 1, пар. 2, буква „г)” от Регламент на Комисията (ЕС) № 651/2014 г. [↑](#footnote-ref-22)
23. Съгласно определението за „сектор на рибарството и аквакултурите“, посочено в Приложение 10 към Условията за кандидатстване. [↑](#footnote-ref-23)
24. Съгласно определенията по чл. 2 от Регламент на Комисията (ЕС) № 651/2014, т. 12 от Рамката за държавната помощ за корабостроенето, и Приложение 10 към Условията за кандидатстване. [↑](#footnote-ref-24)
25. Съгласно определението за „преработка на селскостопански продукти“, посочено в Приложение 10 към Условията за кандидатстване. [↑](#footnote-ref-25)
26. Съгласно чл. 1, пар. 4, буква „а)” от Регламент на Комисията (ЕС) № 651/2014 г. [↑](#footnote-ref-26)
27. Проверка по отношение на обстоятелството дали кандидатите (и на ниво група) попадат в определението за затруднено положение по чл. 2, пар. 18 от Регламент (ЕС) № 651/2014 ще бъде извършвана спрямо всички кандидати съгласно данни от Декларацията за държавна/минимална помощ (Приложение 3), наличната информация в публичните регистри (вкл. ТР и регистъра на ЮЛНЦ) и Годишен отчет за дейността за последните три приключени финансови години (2020, 2021 и 2022 г.). [↑](#footnote-ref-27)
28. Съгласно данните от Счетоводния баланс на предприятието-кандидат, част от Годишния отчет за дейността за последната приключена финансова година, подаден към НСИ. [↑](#footnote-ref-28)
29. Не са МСП предприятия, попадащи в определението за „малки дружества със средна пазарна капитализация (Small Mid-Caps)“, посочено в Приложение 10 към Условията за кандидатстване. [↑](#footnote-ref-29)
30. Съгласно чл. 1, пар. 2, буква „в)” от Регламент на Комисията (ЕС) № 651/2014 г. [↑](#footnote-ref-30)
31. Съгласно чл. 1, пар. 2, буква „г)” от Регламент на Комисията (ЕС) № 651/2014 г. [↑](#footnote-ref-31)